
Considerăm normal ceea ce întâlnim cel mai des în jurul nostru și lucrurile care ne sunt la îndemână, care nu ne scot din rutină. Societatea stabilește acest tipar și are, de obicei, tendința de a respinge ceea ce este considerat „altfel”, „diferit”, …problematic. 
Copilul care nu se încadrează în tiparul clasic este mereu o provocare și necesită atenție deosebită, timp și resurse speciale, o muncă născută din aprecierea și respectul pentru ceea ce natura a ales să conceapă diferit.
Din categoria copiilor cu C.E.S ( cerințe educative speciale) fac parte atât copiii cu deficiențe propriu zise, cât și copiii fără deficiențe, dar care prezintă manifestări stabile de inadaptare la exigențele școlii. 
Din această categorie fac parte:
-copiii cu deficiențe senzoriale și fizice (tulburări vizuale, tulburări de auz, dizabilități mintale, paralizia cerebrală);
- copiii cu deficiențe mintale, comportamentale (tulburări de conduită, hiperactivitate cu deficit de atenție-ADHD, tulburări de opoziție și rezistență);
- copiii cu tulburări afective, emoționale (anxietatea, depresia, mutism selectiv, atacul de panică, tulburări de stres posttraumatic, tulburări de alimentație: anorexia nervoasă, bulimia nervoasă, supra-alimentarea);
- copiii cu handicap asociat;
- copiii cu dificultăți de cunoaștere și învățare (dificultăți de învățare, sindromul Down, dislexia, discalculia, dispraxia);
- copiii cu deficiențe de comunicare și interacțiune (tulburări din spectrul autist, sindromul Asperger, întârzieri în dezvoltarea limbajului).
Pentru părinții unui copil cu cerințe educative speciale, pasul acceptării unui diagnostic poate fi greu de făcut şi întârzie demararea unei terapii corespunzătoare, atât de necesare. Etapele prin care trece, de obicei, familia, variază de la stare de șoc, negare, neîncredere, (auto) învinuire până la acceptare, resemnare și lupta pentru viitorul mai bun al copilului.
Uneori, dificultățile prin care trece copilul scot la iveală alte calități nebănuite (capacitate de memorare extraordinară, procesarea rapidă a informației, talent în diverse arii de dezvoltare sau chiar, geniu). Cooperarea dintre familie și specialiștii în domeniu are ca efect integrarea cu succes a copilului în grădiniță/ școală, creându-i acestuia sentimentul apartenenței, crescând încrederea în forțele proprii și ajutându-l să devină adult independent, cu șanse reale la o viață fericită.
Curriculum-ul școlar trebuie considerat un instrument necesar, suficient de flexibil, adaptat și individualizat, încât să asigure condiții de învățare fiecărui copil. Adaptarea curriculumului la clasă pentru predarea, învățarea și evaluarea diferențiată se poate realiza prin:
-adaptarea mediului de învățare din punct de vedere fizic, psihologic și social);
-adaptarea conținuturilor (cantitativ și calitativ), la capacitatea de învățare a copilului;
-adaptarea proceselor didactice (metode utilizate, material didactic, timp de lucru alocat),    - nivelul de sprijin acordat elevului;
-adaptarea procesului de evaluare.
Pentru o educație incluzivă de succes, părinții trebuie să participe direct la viața grădiniței și pot influenţa anumite decizii care privesc procesul educaţional. Dedicarea unei perioade de timp extinse pentru sprijinirea copilului în timpul activităţilor la clasă este o condiţie esenţială reuşitei integrării. Neimplicarea sau indiferenţa părinţilor în ceea ce priveşte problemele educaţionale ale copilului, prin plasarea responsabilităţii în sarcina şcolii, vine în opoziţie cu ideea de incluziune. Sprijinul redus din partea autorităţilor abilitate, posibilităţile materiale reduse sau percepţia celor din jur pot îngreuna integrarea socială şi şcolară a copilului cu dizabilităţi.
 Învăţământul de masă trebuie să includă copiii cu CES, dar integrarea reală presupune, printre altele, adaptarea numărului de copii la clasă, implicarea personalului specializat, motivaţia cadrelor didactice, susţinere reală şi cooperare facilitată prin legi, asigurarea condiţiilor necesare etc.
În practică, ne lovim de situaţii de tot felul, care nu pot decât să influenţeze negativ dezvoltarea copilului. Răspunsurile părinţilor de genul „copilul este doar răsfăţat, de aceea se comportă aşa” , „este energic doar/ are personalitate puternică, de aceea loveşte” sau „ce vreţi să insinuaţi, copilul meu are o problemă??” creează o barieră în calea integrării şi a comunicării dintre factorii educaţionali din viaţa copilului.
Dincolo de porţile grădiniţei, rămâne cadrul didactic; omul care încercă să se descurce cu ceea ce ştie să facă şi cu ceea ce are. Acesta nu uită cât este de importantă abordarea pozitivă a specificului copiilor și exprimarea încrederii în posibilităţile fiecăruia de a reuşi, indiferent de condiţiile din jur.
 Încurajarea, oferirea posibilităţii de reuşită şi integrarea în grupuri mici în timpul activităţilor contribuie la creşterea încrederii în forţele proprii, dar şi în ceilalţi. Copilul cu CES descoperă astfel că, lumea poate fi bună şi ofertantă pentru el.
Educarea celorlalți copii în spiritul acceptării ca egal a colegului lor, includerea în jocurile lor şi descoperirea calităţilor acestuia contribuie, pe termen lung, la formarea unei mentalităţi pozitive.

